On 22. Jan 2021, GMarco wrote
(in article<7c965d5c-7ad6-4982...@googlegroups.com
>):
> Wolfgang Hartter schrieb am Mittwoch, 20. Januar 2021 um 12:35:28 UTC+1:
> > Am 20.01.21 um 09:52 schrieb Maria Horlacher:
> > > Grieassle vom Eile, dia grad ihren Kropf gleert hod.
> > Dees derfschd Du - s derf jeder saga, was er denkt ond wia's em gohd.
>
> Also i halds dao wie bei de andre Empfunga ao.
> Es gibt welche die send Empfohla, ond guad verdraeglich, die mache ao.
> Beim Corona deffed ruhig dia als erschde na, wo welled.
> I drengle mi dao ieberhaobd ed firre.
Des seh i ao so. Aber Du bisch jo neh jenger als i. Do muach jo nomol an
Monat lenger warta. I ben vermuatlich em April dra. Des bassd bei mir, no
isch d Corona-Infekzio a Johr her ond i missd no wieder a bissle Immunideed
tanka.
> Ond grad bei de Kender oder jengere, die wo no a mal Kender kriaga welled,...
> ob vor em Kenderkriega rompfuscha am Erbguad wirglich so a guada idee isch?
> Bfaisr warnd ja sogar selber drvo, vier Wocha vor oder nach der Empfung
> oogschidsd Geschlechdsverkehr...
Was verzehlsch denn do? An Deim Erbguat wird doch nedd rompfuscht. Der
Emfschdoff isch a RNA-Fitzele vom Virus, nedd von dr DNA en deim Erbguat.
Dei DNA hoggd em Zellkern, do kommt dui m-RNA nedd na. Des m-RNA löst a
Eiweissprodukzio en der Zelle aus, ond des Eiweiss isch dem Virus zemlich
ähnlich. Deswega werded do dagega Antkörper bilded ond meeglicherweis
T-Zella aktiviert. Des isch de gleich Zell-Reakzio, midd dera dr Körper gega
da Virus aktiv wird. Bloss machd mr des mid ma Eiweiss, des der Körper
selber produziert. Dui RNA em Impfschdoff started also de gleich Produkzio
von Antikörper wia dr Virus desdäd.
Des Erbguad hodd domid nex zom dua, aber wenn dr Virus selber aagreift ond es
gibd koine Antikörper ond dia T-Zella send nedd scharf gmachd, no ka des
scheissgfährlich werda. Sogar für s Erbguad.
Ond des midd em Gschlechtsverkehr kasch ao vergessa. Mir isch no nix
onderkomma, wo dr Pfitzer (Dr Karl Pfizer isch a Ludwigsburger!) so was gsaid
hodd. Vorsichdshalber ka mr jo midd ma Pariser schitza...
> @Eile: Wenn da moisch, g'empfd deffsch frieer wieder ondr d Leid...
> Medizinisch waers edd sinnvoll, nemlich g empfd griegsch Corona drodsdem,
> kaasch drodsdem ieberdraga, aber dr Verlauf isch edd so schlemm.
Des isch jeddzd bloos halba richdig. Noch dr erschda Empfung kasch Corona no
griaga. Erschd a gewissa Zeit noch dr zwoida Empfung hodd dr Virus koi Schans
meh.
I han mi midd meim Schualkamed do drieber onderhalda, der hodd zwoi Fabrika
gleitet, en denne ao Empfschdoff gmachd wird. Oina dervoh wid grad en
Münschder ombaud für des Biontech Serum. Der isch sicher, dass Du nemme
aschdeckend bisch noch dr zwoida Empfong. Des isch aber allgemein no nedd
abgsicherd, weil dofier oifach koine Probanda do send.
...
> > Was me aber wondrad ischd, wia se mid de Schuala omgangad. I befürchde,
> > dass d Schialer ond Kender Haubdüberträger send - ond koiner will dees
> > wahr hau. D Schuala ond Kitas send jo wichdig, dass d Kender aufghoba
> > send ond d Eltern zom Schaffa gau kennad.
>
> Genao. Dr Maddemadiger daed saga, Inkonsischdend.
> Di Maasnahma widerspreched sich gegaseidig.
> Beim Schaffa hoggd ma nebranand an ra Maschee,
> em Bus fasch scho aufanand. Drfier send Kircha lehr
> ond em Glassazemmer missed d Kender mit Luftfilder romhogga.
> Ok jedsd hogged se drhoim, ond d Eldra missed auf se aufbassa.
>
> Bei oos em Gschäfd missed sieba Leid aus dr Naehe von Bielefeld
> jedan Mondag en sieba verschiedene Audo zo ons fahra. Dao hogged se dann
> feif Daag an dr gleicha Maschee, langed d gleiche Diera a, wie dausend andere,
> ond am Freidag missed se wieder auf sieba Audos verdoild nach Norddeidschland
> zrugg.
>
> Mein Doggder had gsagd-- Sei Friseur deff zo ihm en d Braggsis komma,
> aber er deff edd zom Friser ganga.
>
> Dao keed ma no eewig weidermacha..
Mr fended emmer Beischbiel drfier, was nedd klappd. Aber des, was klappd, des
will mr nedd seha. Ond es klappd viel. Mir send en de leddschde zwoi Wocha
ganz schee voraa komma.
Aber midd de Schialerbus hosch ganz wiaschd rechd. Ond i sag no derzua: Die
Eikaufszentra send so ieberfilld, dass mr do eigendlich nemme eikaufa solld.
>
> > Se jammrad, dass es mid am Online-Onderrichd an de Schuala ed klappd.
> > Dees ischd au sonnaklar, worom. I han auf am Regierungsprädidium viel
> > mid Fordbildung für Lehrer zom dua g'heed ond han die Anmeldezahla
> > g'seah bei Veraschdaldunga em IT-Bereich. Meine liebe Kollega händ
> > schnell g'merkt, dass dees mid viel Zeidaufwand verbonda ischd ond händ
> > sich druggd, weil se ed drzua zwonga woora send.
>
> Also da nemme aber d Lehrer en Schuds!
> An guader Freind von mir isch Lehrer an ra Schduagader Schual, ond der
> had mal dommerweis verzehld, dass er sich mid Kombjuudr auskennt.
> Jedsd schmeisst er d gesamda Aitii fr d ganza Schual, ond dao keered ao
> Drugger ond Server drzua, ond griagd drfier drei oder sogar blos zwoi Schdond
> bro woch. Dia roiched edd mal pro daag.
>
> Ond mid was fr Brobleem di Kollega zo ehm kommed... brauche warscheinlich edd
> verzehla.
>
> Von de Kollega gad nadierlich koiner freiwillig auf Schulung. Dann haedders ja
> amdlich, dass er ao was von Kombjuder verschadd. Ond dass er dann
> a baar Zusatzaufgaba gwonna haedd, ka sich jeder ausrechna.
>
> So lang dr Scheff d Arbeid emmer denne gibd, die sich nedd rechtzeidig domm
> schdelled,
> wirds blos domme gea.
Do hosch wieder mol ganz arg reachd. Älle saged, mr müssd meh midd dr IT
macha - aber koiner machd was. Ond mir hättet da Aaschluss verlaora, weil mr
koi schnelles Indernedd hättet. Aber mr hend en de Schuala überall
schnelles Indernedd - mr müssd es bloss aaschliassa, en schnella Router
naaschdella, an Sörfer inschdalliera ond am Schluss sogar ao no Rechner
kaufa.
D Frau Eisamaa fährt grad Probebetrieb (seit November) Makrosfd Offiss 365
ond mr woiss jo, des isch no gar nedd am Markt - i han ja ao erschd seit 2
Johr a Vorwersioo uff meine Rechner ond Ipads ond s duad bei mir eigendlich
älles, was i verschdand ond brauch.
Jo, ond für da Onderrichd könnd mer Zoom oder Teams nemma - aber des hodd
mr ao erschd vor kurzam mitgriagd, dass es des geid. Meine Lehrerfreind hend
des glei gwissd: Jo, i han ao a Zoom fir mei Kamera ond em Fuassball hend mir
em Ort a baar guade Teams... oder so ehnlich.
Ledsdschd Woch hend mir midd Freind en ganz Europa a Zoom Konferenz ghedd, 18
Teilnehmer aus dr Schweiz, Niederlande, Deutschland, Polen, (Bayern, en
Klammer, weil es do midd em Bild nedd klappd hodd), Öschderreich ond
Russland. Dr Server ond dr Operator wared en Moskau. Es ging om a Konzert von
russische Jugendliche, dia hend für Kender em Moskauer Waisaheim gschbielt.
Jeddzed, worom muass mr do lang Probebetrieb macha, wenn des en dr ganza Welt
fonkzioniert?
Es isch dr Datenschutz, weil dia Sörfer nedd em Ländle schdanded ond midd
de Schialer hochsensible Lerndata ausdauschd werdad, dia dr SieAiEi nedd en d
Fenger griaga derf.
"Oh Anna Scheifele aus Kaldadal..." kommd mr do en Senn.
Marco, komm, mir nemmad des jetzt en d Hand!